Cassina Caldera

La Cassina Caldera (Cascina Caldera in l'italian d'incoeu) a l'è 'na cassina de Milan, in antighità autonoma, incoeu part del Parch di Cav.

 Storia 
La Cassina l'è stada fàda su intorna al 1400: De fatt a l'éra mìnga manzonada in di ducument de la Piev de Trenn del 1300. I primm citazion risalissen al 1422, in d'on ducument de gesa. A l'epoca a l'era on largh fond ecclesiastigh, ma in del 1538 a l'è passa de la Città de Milan a la nòbil familia di Rainold che ghe fann su 'na cà colonega, ma el se sa mìnga comé l'è staa passaa de la Gesa a la Città.

L'è manzonada a nivell offizial in di cart teresian del 1751, ma giamò in del 1638 a l'è manzonada in d'on censiment privaa 'me cassina arenta a Quint. In del 1757 a l'è taccaa a Quint in del reordin teresian del territori del Ducaa de Milan, anca se giamò in del principi del secol a l'éra considerada part del comun a nivell del Cadaster, assee comun per i cassinn in del Ducaa.

La Cassina la gh'eva 'na gesa dedicada al San Carlo, che la dipendeva de la Gesa de San Giovann Battista a Trenn.

Passada poeu de man in man incoeu a l'è dent del Parch di Cav, in su la strada in tra Quint e Quart, e l'è doperada 'me struttura agricola, ricettiva e didattega.

 Struttura 
La Cassina la dopera l'aqua de 'n fontanin per i sò attivitaa agricol e la òspita di struttur per l'allevament di porscei e di gainn e di scuderij per i cavaj.

 Galleria di foto 

 Bibliografia 
 Relatione di tutte le terre dello stato di Milano, che sono censite. Distinte a prouincia per prouincia, 1638, Ambrosio Oppizzone
 Indagine storica riguardante il complesso architettonico di Cascina Caldera nel Comune di Milano, 2008, Roberta Madoi

 Riferiment 
 Cascina Caldera
 Pieve di Trenno - LombardiaBeniCulturali

Categoria:Vegg comun de la provincia de Milan
Caldera
Categoria:Comun de la Piev de Trenn